b'\n_START_ARTICLE_\nStrateginis bombone\xc5\xa1is\n_START_PARAGRAPH_\nStrateginis bombone\xc5\xa1is (angl. strategic bomber; rus. \xd1\x81\xd1\x82\xd1\x80\xd0\xb0\xd1\x82\xd0\xb5\xd0\xb3\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd0\xb1\xd0\xbe\xd0\xbc\xd0\xb1\xd0\xb0\xd1\x80\xd0\xb4\xd0\xb8\xd1\x80\xd0\xbe\xd0\xb2\xd1\x89\xd0\xb8\xd0\xba) \xe2\x80\x93 sunkusis bombone\xc5\xa1is, skirtas atakuoti tolimus taikinius dideliais kiekiais bomb\xc5\xb3, siekiant sunaikinti prie\xc5\xa1o geb\xc4\x97jim\xc4\x85 kariauti. Skirtingai negu taktiniai bombone\xc5\xa1iai, kurie veikia fronto zonoje ir atakuoja kariuomen\xc4\x99 bei karinius \xc4\xafrengimus, strateginiai bombone\xc5\xa1iai skrenda \xc4\xaf prie\xc5\xa1o teritorijos gilum\xc4\x85 ir ten naikina strateginius taikinius (karinius \xc4\xafrengimus, gamyklas ir miestus). Strateginiai bombone\xc5\xa1iai gali b\xc5\xabti naudojami ir taktin\xc4\x97se misijose. Strategini\xc5\xb3 bombone\xc5\xa1i\xc5\xb3 turi JAV, Rusija ir Kinija. Indija 4 tokius bombone\xc5\xa1ius nuomoja i\xc5\xa1 Rusijos._NEWLINE__NEWLINE_\xc5\xa0iuolaikiniai strateginiai bombone\xc5\xa1iai naudoja ne tik bombas, bet ir sparnuot\xc4\x85sias raketas. Strateginiai bombone\xc5\xa1iai, specializuoti atakuoti sparnuotosiomis raketomis, TSRS ir Rusijos ginkluotosios paj\xc4\x97gose vadinti/vadinami raketne\xc5\xa1iais.\n_START_SECTION_\nTermino nevienareik\xc5\xa1mi\xc5\xa1kumas\n_START_PARAGRAPH_\nStrateginiais paprastai vadinami tik sunkieji bombone\xc5\xa1iai su tarpkontinentiniu veikimo spinduliu ir paprastai pritaikyti branduoliniams ginklams naudoti. Pvz., bombone\xc5\xa1iai \xe2\x80\x9eTu-22M\xe2\x80\x9c, \xe2\x80\x9e\xd0\xa2u-16\xe2\x80\x9c ir \xe2\x80\x9eB-47\xe2\x80\x9c gali atakuoti branduoliniu ginklu, ta\xc4\x8diau yra ma\xc5\xbeesnio veikimo spindulio, tad paprastai vadinami tolimaisiais bombone\xc5\xa1iais._NEWLINE_Nesant bendro sutarimo ir d\xc4\x97l politinio svorio, kai kurios valstyb\xc4\x97s strateginiais bombone\xc5\xa1iais gali vadinti ir ma\xc5\xbeesnio paj\xc4\x97gumo bombone\xc5\xa1ius, pvz., Kinijos \xe2\x80\x9eXian H-6A\xe2\x80\x9c, Jungtin\xc4\x97s Karalyst\xc4\x97s \xe2\x80\x9eVickers 667 Valiant\xe2\x80\x9c, Pranc\xc5\xabzijos \xe2\x80\x9eMirage 2000N\xe2\x80\x9c, JAV \xe2\x80\x9eFB-111\xe2\x80\x9c.'